KUMWEL ส่งซิกผลงานปี 63 ก้าวกระโดด ลุยเจาะกลุ่มลูกค้าผลักดันสินค้านวัตกรรมโต
KUMWEL ส่งซิกผลงานปี 63 ก้าวกระโดด ลุยเจาะกลุ่มลูกค้าผลักดันสินค้านวัตกรรมโต
KUMWEL ส่งซิกผลงานปี 63 ก้าวกระโดด ลุยเจาะกลุ่มลูกค้าผลักดันสินค้านวัตกรรมโต
2 ธ.ค. 2562

นายบุญศักดิ์ เกียรติจรูญเลิศ ประธานเจ้าหน้าที่บริหาร บริษัท คัมเวล คอร์ปอเรชั่น จำกัด (มหาชน) หรือ KUMWEL เปิดเผยว่า แนวโน้มธุรกิจปี 63 จะเป็นปีแห่งการเติบโตแบบก้าวกระโดด โดยตั้งเป้าหมายรายได้เติบโตที่ 15-20% จากปี 62 คาดว่ารายได้จะเติบโตใกล้เคียงกับปี 61 ที่มีรายได้ 469.72 ล้านบาท จากการทยอยลงทุนของหน่วยงานภาครัฐและเอกชน ซึ่งทุกโครงการเป็นงานโครงสร้างพื้นฐาน ที่มีความจำเป็นต้องติดตั้งอุปกรณ์และระบบเตือนภัยฟ้าผ่า ปัจจัยดังกล่าวถือเป็นโอกาสที่ดีของบริษัทในอนาคต โดยตั้งเป้า 5 ปีรายได้เติบโตขึ้นเฉลี่ย 15-20% ต่อปี
“ผมมั่นใจว่าผลการดำเนินงานปี 63 จะเป็นปีแห่งการเติบโตแบบก้าวกระโดดอย่างมีนัยสำคัญ ภายหลังจากบริษัทเข้าจดทะเบียนในตลาดหลักทรัพย์ ทำให้ธุรกิจและบริการของบริษัทเป็นที่รู้จักต่อกลุ่มลูกค้าเป้าหมายต่าง ๆ มากขึ้น ถือเป็นโอกาสสร้างการเติบโตทางธุรกิจที่ดี ซึ่งบริษัทยังคงเดินหน้านำเสนอนวัตกรรมระบบป้องกันฟ้าผ่าให้กับหน่วยงานภาครัฐและเอกชนอย่างต่อเนื่อง” นายบุญศักดิ์ กล่าว
ทั้งนี้บริษัทหันมาสนใจด้านสินค้านวัตกรรม (Innovation) มากขึ้น โดยตั้งเป้าอัตราการเติบโตไม่ต่ำกว่า 30% ต่อปี เนื่องจากธุรกิจดั้งเดิมเริ่มมีคู่แข่งมากขึ้น ล่าสุดบริษัทอยู่ระหว่างวิจัยและทดสอบสินค้าใหม่ Kumwell Distributed Acoustics (K-DAS) เทคโนโลยีขั้นสูง ซึ่งใช้วิธีการตรวจวัดเสียงแบบกระจายผ่านใยแก้วนำแสง เพื่อตรวจจับการเคลื่อนไหวและกิจกรรมทั้งหมดภายในพื้นที่ที่เกี่ยวข้อง
โดย K-DAS สามารถระบุและค้นหาภัยคุกคามแบบเรียลไทม์ ด้วยระบบสายเคเบิลไฟเบอร์ออปติกที่ได้มาตรฐาน แสดงผลผ่านระบบควบคุม, การแจ้งเตือนในมือถือ , กล้องวงจรปิด และลำโพงเสียงตามสาย เพื่อเพิ่มความปลอดภัยสำหรับโครงสร้างพื้นฐานและสินทรัพย์ต่าง ๆ ตอบโจทย์ความต้องการของลูกค้า โดยเฉพาะภาคความมั่นคงของประเทศ
นอกจากนี้ บริษัทได้นำเสนอโครงการต้นแบบในระบบ “Smart Lightning Management System”  นวัตกรรมระบบป้องกันฟ้าผ่าแบบอัจฉริยะ ที่ KUMWEL เป็นผู้พัฒนารายแรกและรายเดียวของโลก ให้แก่กลุ่มลูกค้า อาทิ การไฟฟ้าและพลังงาน  คมนาคม การสื่อสารโทรคมนาคม และความมั่นคงทางทหาร ซึ่งภายหลังจากการทดลองติดตั้งระบบให้กับลูกค้าก็ได้รับการตอบรับเป็นอย่างดี โดยเฉพาะลูกค้าในส่วนเอกชน และคาดว่าในปี 63 จะเริ่มสร้างรายได้ให้กับบริษัท
ทั้งนี้ บริษัทได้วางแผนขยายฐานลูกค้าทุกกลุ่มอย่างต่อเนื่อง ทั้งการสร้างฐานลูกค้าใหม่ และต่อยอดลูกค้าเดิม รวมไปถึงการขยายตลาดทั้งในประเทศและต่างประเทศ พร้อมทั้งยังให้ความรู้ความเข้าใจในระบบงานป้องกันและเตือนไฟฟ้าผ่า ด้วยการจัดการอบรมทีมวิศวกรจากทั่วประเทศ ผ่านศูนย์อบรม Kumwell Academy ซึ่งปัจจุบันมีผู้ผ่านการอบรมแล้วกว่า 5,000 ราย รวมทั้งเตรียมลงทุนก่อสร้างโรงงานใหม่ในปี 63
สำหรับการดำเนินงานช่วงไตรมาส 4/62 บริษัทได้รับผลกระทบจากความล่าช้าของงบประมาณภาครัฐในปีนี้ทำให้เกิดการชะลอคำสั่งซื้อออกไป อย่างไรก็ตามคาดว่าจะเริ่มเห็นการจัดซื้อจัดจ้างในงบประมาณใหม่ช่วงต้นปีหน้า ซึ่งจะเป็นการสร้างฐานที่ดีของการเติบโตในปี 63  จึงมองเป็นโอกาสของ KUMWEL ที่จะได้รับงานเพิ่ม
ขณะเดียวกัน บริษัทเตรียมรับรู้รายได้จากการส่งมอบสินค้าให้กับงานวางระบบโครงการรถไฟฟ้าความเร็วสูง (กรุงเทพฯ-นครราชสีมา) เฟส 2 โดยก่อนหน้านี้บริษัทรับรู้รายได้ในเฟสแรก 3.5 ล้านบาท ( ระยะทาง 3.5 กิโลเมตร) จากทั้งหมด 14 เฟส ระยะทางรวม 249 กิโลเมตร คาดว่าจะทยอยรับรู้รายได้ตั้งแต่ไตรมาส 4/62 ต่อเนื่องไปจนถึงปี 63
ด้าน “Kumwell Clinic Network” สาขาระยอง บริษัทวางแผนให้เป็นโครงการต้นแบบในการเป็นศูนย์ตรวจสอบ วิเคราะห์ และปรับปรุงระบบแจ้งเตือนภัยฟ้าผ่าและระบบป้องกันฟ้าผ่าอัจฉริยะครบวงจร เพื่อเตรียมขยายตัวแทนจำหน่ายในพื้นที่ต่างจังหวัดเพิ่ม อาทิ ขอนแก่น ภูเก็ต กระบี่ ตรัง เชียงใหม่ สุราษฏร์ธานี  อุบลราชธานี นครราชสีมา  อุดรธานี และสงขลา คาดว่าจะสามารถทยอยเพิ่มจำนวนตัวแทนได้ตั้งแต่ไตรมาส 4/62 เป็นต้นไป
ปัจจุบันสัดส่วนรายได้ของบริษัท แบ่งเป็น ต่างประเทศ 19.5% และในประเทศ 74.7%  ประกอบด้วย ลูกค้า 6 กลุ่มหลัก ได้แก่ ภาคการไฟฟ้าและพลังงาน 26.2% ภาคสิ่งปลูกสร้าง 29.4% ภาคอุตสาหกรรม 14.4% ภาคคมนาคม 3.5% ภาคการสื่อสารโทรคมนาคม 1.0% และภาคความมั่นคงทางทหาร 0.1%